Az "Ostfriesland" részt vett a "Hochseeflotte" első előretörésében az Északi-tengeren 1914. november 2-3-án. Ennek során nem találkoztak össze brit egységekkel. A következő hadműveletre december 15-16-án került sor, mely Friedrich von Ingenohl tengernagy támadó stratégiájának első lépését képezte. Eszerint Franz Hipper ellentengernagy I. felderítőcsoportjának "(Aufklärungsgruppe I)" csatacirkálói az angol partok ellen intézett támadásaikkal kifutásra késztetik a "Grand Fleet" kisebb részeit, melyeket a lesben várakozó "Hochseeflotte" elé vontak és megsemmisítették volna. December 15-én hajnalban a "Hochseeflotte" kifutott a Scarborough, Hartlepool és Whitby elleni rajtaütés végrehajtására. Az este folyamán 12 német dreadnought (modern csatahajó), köztük az "Ostfriesland" és három testvérhajója valamint 8 pre-dreadnought (régi csatahajó) 10 tengeri mérföldre (19 km) megközelített egy hat csatahajóból álló brit köteléket. A kísérő rombolók között zajló kisebb összecsapások alapján Ingenohl úgy vélte, hogy a teljes "Grand Fleet"tel áll szemben és ezért a császár utasításaira, miszerint kerülni kell a brit főerőkkel való harcot, a visszavonulás mellett döntött.